**EΜΒΟΛΙΑΣΜΟΣ ΕΝΑΝΤΙ ΤΟΥ ΟΡΟΤΥΠΟΥ 8 ΤΟΥ ΙΟΥ ΤΟΥ ΚΑΤΑΡΡΟΪΚΟΥ ΠΥΡΕΤΟΥ**

Οι Κτηνιατρικές Υπηρεσίες (ΚΥ) έχουν ορίσει, με βάση τους περί της Υγείας των Ζώων Νόμους, ιδιώτες κτηνίατρους ως Εντεταλμένους Κτηνίατρους (ΕΚ) για να διενεργήσουν τον εμβολιασμό έναντι του ορότυπου 8 του ιού του καταρροϊκού πυρετού.

Ο κατάλογος των ΕΚ έχει αναρτηθεί στην ιστοσελίδα των ΚΥ στη διεύθυνση <http://www.moa.gov.cy/moa/vs/vs.nsf/index_gr/index_gr?opendocument> και κάθε ιδιοκτήτης βοοειδών, προβάτων ή/και αιγών πρέπει να απευθυνθεί και να ορίσει, με ενυπόγραφη δήλωση του στις ΚΥ, τον ΕΚ της επιλογής του, τον οποίο και θα ορίσει ως τον κτηνίατρο που θα διενεργήσει τον εμβολιασμό των ζώων του (Παράρτημα 1).

Κάθε ιδιοκτήτης βοοειδών, προβάτων ή/και αιγών πρέπει να προβεί σε όλες τις από μέρους του δέουσες ενέργειες με τις οποίες θα διασφαλίζεται πως, ο συνολικός ζωικός πληθυσμός της/των εκτροφής/ών για τις οποίες είναι υπεύθυνος, θα εμβολιαστεί δεόντως έναντι του ορότυπου 8 του ιού του καταρροϊκού πυρετού.

Οι ιδιοκτήτες βοοειδών, προβάτων ή/και αιγών πρέπει πριν από κάθε εμβολιασμό να πραγματοποιούν απογραφή των ζώων τους. Οι κάτοχοι αιγοπροβάτων έχουν ενημερωθεί και με σχετική επιστολή ημερομηνίας 25 Ιανουαρίου 2017 και οφείλουν να διευθετήσουν να γίνει η προβλεπόμενη σήμανση στα ζώα που θα διατηρηθούν για αναπαραγωγή και είναι σε ηλικία εμβολιασμού (2.5 μηνών και άνω), ενημερώνοντας και κοινοποιώντας δεόντως στις ΚΥ, τις αναγκαίες πληροφορίες για επικαιροποίηση της βάσης δεδομένων του σχεδίου αναγνώρισης και καταγραφής των ζώων.

Οι ιδιοκτήτες βοοειδών, προβάτων ή/και αιγών θα επιβαρυνθούν τη δαπάνη για τα αναγκαία προς πραγματοποίηση του εμβολιασμού αναλώσιμα (π.χ. σύριγγες, βελόνες), όπως επίσης και τη δαπάνη για την εφαρμογή του εμβολιασμού (αμοιβή ΕΚ).

Κατόπιν συνεννόησης, οι ΕΚ θα προμηθεύονται δωρεάν το εμβόλιο, από τα Επαρχιακά Κτηνιατρικά Γραφεία (ΕΚΓ), στη βάση της κτηνιατρικής συνταγής που ο ΕΚ εξέδωσε για τις αντίστοιχες διπλές δόσεις εμβολίου, για όλα τα εν λόγω ζώα της συγκεκριμένης εκμετάλλευσης που ενδείκνυται να εμβολιαστούν, έχοντας ως βάση αναφοράς το ζωικό πληθυσμό που θα υπάρχει καταχωρημένος τη συγκεκριμένη στιγμή στη βάση δεδομένων των ΚΥ. Κατά την παραλαβή του εμβολίου και μέχρι τη χρήση του ο ΕΚ υποχρεούται να το διατηρήσει σε κατάλληλη θερμοκρασία ψύξης και να το χρησιμοποιήσει στη βάση των οδηγιών της παρασκευάστριας εταιρείας.

Το εμβόλιο χορηγείται υποδορίως. Η κάθε δόση είναι, για τα βοοειδή 4 ml, ενώ για τα πρόβατα 2 ml και απαιτείται να γίνουν 2 εμβολιασμοί, με χρονικό διάστημα 3 εβδομάδων μεταξύ του πρώτου και του δεύτερου, προκειμένου να αποκτηθεί η προβλεπόμενη ανοσία μετά από τον επαναληπτικό εμβολιασμό.

Η κατάσταση του ζωικού πληθυσμού θα διαβιβάζεται από τα ΕΚΓ στους αντίστοιχους ΕΚ, τόσο σε μορφή PDF όσο και σε μορφή Excel (Παράρτημα 2), στη βάση της σχετικής υπεύθυνης δήλωσης του κτηνοτρόφου (Παράρτημα 1), την οποία θα πρέπει να υποβάλει ο ΕΚ μαζί με την εκδοθείσα συνταγή. Οι καταστάσεις δημιουργούνται με την καταχώρηση του κωδικού εκμετάλλευσης στο πεδίο «[Ζωικός πληθυσμός για Εμβολιασμούς](http://irsc.vs.moa.gov.cy/irsc/emboliasmoi_rep.startup)» που βρίσκεται στο μενού «Καταστάσεις» του σχεδίου αναγνώρισης και καταγραφής των ζώων.

Κατά τη διάρκεια των εμβολιασμών, ο ΕΚ υποχρεούται να συμπληρώνει την πιο πάνω κατάσταση για κάθε εκμετάλλευση, με τα σχετικά στοιχεία που αφορούν τον αριθμό των ζώων που έχουν εμβολιαστεί, την ημερομηνία εμβολιασμού, την εμπορική ονομασία του εμβολίου, τον αριθμό παρτίδας του εμβολίου και τον αριθμό ενωτίου του ζώου που έχει εμβολιαστεί.

Οποιαδήποτε ζώα που θα τύχει να βρίσκονται μέσα στην εκμετάλλευση, θα φέρουν ατομική σήμανση και δεν αναφέρονται στην αναλυτική κατάσταση των ζώων, πρέπει να εμβολιάζονται και να καταγράφονται στην κατάσταση.

Ο ΕΚ υποχρεούται μετά το πέρας του επαναληπτικού εμβολιασμού της εκμετάλλευσης να υποβάλει στα ΕΚΓ ορθώς συμπληρωμένη την πιο πάνω κατάσταση, τόσο στην έντυπη (PDF) όσο και στην ηλεκτρονική (Excel) της μορφή.